Veiligheidswagte tydens transitorooftog gewondTwee veiligheidswagte is Donderdag tydens ŉ transitorooftog in Goodwood in die Wes-Kaap geskiet en gewond. Kapt. Frederick van Wyk, ŉ polisiewoordvoerder, het Vrydag gesê drie gewapende mans het op die wagte losgebrand terwyl hulle besig was om geld by ŉ depot in Voortrekkersweg op te laai. “Die rowers het ŉ geldboks met ŉ onbekende hoeveelheid kontant in gesteel, asook twee vuurwapens,” het Van Wyk gesê. Twee van die rowers het in ŉ gesteelde silwer Volkswagen Polo van die toneel gevlug. Die derde verdagte het in ŉ Toyota Hi-Ace taxi gevlug. Die veiligheidswagte is na die voorval na ŉ nabygeleë hospitaal geneem waar hulle aansterk. Die polisie ondersoek ŉ saak van gewapende roof en poging tot moord. Niemand is nog in verband met die voorval in hegtenis geneem nie.